Source: http://www.socpoist.sk/urazova-renta/1299s
Timestamp: 2016-05-25 09:00:43+00:00
Document Index: 17285006

Matched Legal Cases: ['§ 16', '§ 17', '§ 83', '§ 88', '§ 88', '§ 88', '§ 272', '§ 293', '§ 272', '§ 293', '§ 88', '§ 293', '§ 293', '§ 293', '§ 293', '§ 293', '§ 89', '§ 84', '§ 89', '§ 89', '§ 89', '§ 215', '§ 111', '§ 89', '§ 116', '§ 116', '§ 293', '§ 116', '§ 116', '§ 116', '§ 17', '§ 88', '§ 272', '§ 8', '§ 17', '§ 293', '§ 293', '§ 293', '§ 293', '§ 82', '§ 82', '§ 89', '§ 89', '§ 89', '§ 82', '§ 89', '§ 89', '§ 293', '§ 89', '§ 88', '§ 88', '§ 84', '§ 54', '§ 89', '§ 89', '§ 89', '§ 84', '§ 89', '§ 89']

Definícia / účel dávky Kto má nárok Uplatnenie nároku Podmienky nároku Výška dávky Výplata dávky Posúdenie zdravotného stavu Dôležité informácie Upozornenia Príklady výpočtu Jednorazové vyrovnanie
Rekvalifikácia Rekvalifikačné
> Úrazová renta
Čo je úrazová renta a čo je účelom jej poskytovania. Úrazová renta je pravidelnou peňažnou dávkou úrazového poistenia, ktorá má poškodenému zmierniť pokles zárobku v dôsledku pracovného úrazu alebo choroby z povolania po jeho opätovnom zaradení sa do pracovného procesu a kompenzovať pokles schopnosti vykonávať doterajšiu činnosť, t.j. činnosť vykonávanú pred vznikom pracovného úrazu alebo choroby z povolania. Vaša otázka Zbaliť <<viac informácií... >>
Vymedzenie okruhu osôb, ktoré majú nárok na úrazovú rentu.
Na úrazovú rentu, ako dávku poskytovanú z úrazového poistenia, má nárok po splnení podmienok ustanovených zákonom (viď podmienky nároku) zamestnanec zamestnávateľa podľa § 16 zákona a fyzická osoba spadajúca do osobného rozsahu úrazového poistenia podľa § 17 ods. 2 zákona, ktorých zákon definuje v § 83 pre účely poskytovania úrazových dávok ako poškodených, ak utrpeli pracovný úraz alebo sa u nich zistila choroba z povolania. Vaša otázka Zbaliť <<viac informácií... >>
Kde a ako je potrebné požiadať o priznanie úrazovej renty.Prvým predpokladom začatia konania o úrazovú rentu je uplatnenie si nároku zo strany poškodeného podaním žiadosti o túto úrazovú dávku v pobočke Sociálnej poisťovne. Vaša otázka Zbaliť <<viac informácií... >>
Aké podmienky musia byť splnené, aby vznikol nárok na úrazovú rentu.
Nárok na úrazovú rentu vzniká poškodenému, ak je jeho pokles pracovnej schopnosti v dôsledku pracovného úrazu alebo choroby z povolania (napr. u zamestnanca pokles schopnosti vykonávať činnosť zamestnanca, ktorú vykonával do vzniku pracovného úrazu alebo počas ktorej naposledy pred zistením choroby z povolania pracoval za podmienok, z ktorých mu zistená choroba z povolania vzniká) podľa posudku vydaného posudkovým lekárom sociálneho poistenia väčší ako 40 % a nedovŕšil dôchodkový vek alebo mu nebol priznaný predčasný starobný dôchodok (§ 88 ods. 1 zákona v znení neskorších predpisov).
Ak bol poškodený po vzniku poistnej udalosti v dôsledku pracovného úrazu alebo choroby z povolania dočasne práceneschopný, nárok na úrazovú rentu mu podľa § 88 ods. 2 zákona vznikne až odo dňa, keď nebude mať v súvislosti s týmto pracovným úrazom alebo chorobou z povolania nárok na úrazový príplatok. Taktiež, ak mu v budúcnosti vznikne nárok na úrazový príplatok, v období dočasnej pracovnej neschopnosti, v ktorom bude mať nárok na úrazový príplatok, nemá nárok na výplatu úrazovej renty (vylučuje sa súbeh výplaty úrazovej renty s nárokom na úrazový príplatok). Poškodený nemá nárok na výplatu úrazovej renty aj v období, počas ktorého má nárok na rehabilitačné alebo rekvalifikačné, a ani v období, počas ktorého sa mu neposkytuje rehabilitačné alebo rekvalifikačné z dôvodu jeho neúčasti na pracovnej rehabilitácii alebo rekvalifikácii bez vážneho dôvodu uznaného Sociálnou poisťovňou alebo v ktorom maril priebeh pracovnej rehabilitácie alebo rekvalifikácie (§ 88 ods. 2 zákona).
Ak nárok na výplatu úrazovej renty, na ktorú bola prekvalifikovaná náhrada za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity podľa § 272 ods. 3 zákona, trvá k 31. júlu 2006, úrazová renta sa vypláca po tomto dni aj po priznaní starobného dôchodku, predčasného starobného dôchodku, alebo po dovŕšení 65 rokov veku poberateľa, a to vo výške 50 % sumy úrazovej renty vyplácanej ku dňu priznania starobného dôchodku, predčasného starobného dôchodku alebo ku dňu dovŕšenia 65 rokov veku poberateľa po zvýšení podľa tohto zákona (§ 293o ods.1 zákona v znení neskorších predpisov). Ak nárok na úrazovú rentu podľa § 272 ods. 3 zákona zanikol v období od 1. januára 2004 do 31. júla 2006 z dôvodu priznania starobného dôchodku, predčasného starobného dôchodku alebo z dôvodu dovŕšenia 65 rokov veku poberateľa, Sociálna poisťovňa prizná úrazovú rentu na žiadosť poškodeného najskôr od 1. augusta 2006, a to vo výške 50 % jej sumy, ktorá patrila ku dňu zániku nároku na úrazovú rentu po zvýšení podľa zákona (§ 293o ods. 2 zákona v znení neskorších predpisov). Ak nárok na výplatu úrazovej renty priznanej podľa § 88 zákona v období od 1. januára 2004 do 31. júla 2006 trvá aj po 31. júli 2006 poškodenému, ktorý pred 1. augustom 2006 dovŕšil dôchodkový vek alebo mu bol priznaný predčasný starobný dôchodok, úrazová renta sa vypláca od 1. augusta 2006 vo výške 50 % jej sumy vyplácanej k 31. júlu 2006 (§ 293o ods.3 zákona v znení neskorších predpisov).
Podľa § 293ay zákona v znení zákona č. 449/2008 Z. z. s účinnosťou od 1. januára 2009 úrazová renta transformovaná z náhrady za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity, poskytovaná podľa § 293o ods. 1 a 2 zákona v znení neskorších predpisov, ktorá sa vypláca k 31. decembru 2008 a nárok na ňu trvá aj po tomto dni, sa od splátky splatnej po 31. decembri 2008 vypláca vo výške dvojnásobku sumy, ktorá sa vyplácala k 31. decembru 2008. To platí aj vtedy, ak sa o úrazovej rente poskytovanej podľa § 293o ods. 1 a 2 zákona v znení neskorších predpisov rozhodne po 31. decembri 2008 za obdobie pred 1. januárom 2009 alebo ak skutočnosť podmieňujúca uplatnenie ustanovenia § 293o ods. 1 zákona v znení neskorších prepisov nastane po 31. decembri 2008. Vaša otázka Zbaliť <<viac informácií... >>
Ako sa vypočíta a zaokrúhľuje suma úrazovej renty a ktoré veličiny vstupujú do jej výpočtu.
Suma úrazovej renty sa určí podľa § 89 ods. 1 až 3 zákona v znení neskorších predpisov. Základná suma sa určí ako súčin 30,4167-násobku sumy zodpovedajúcej 80 % denného vymeriavacieho základu (DVZ) poškodeného, určeného z príslušného rozhodujúceho obdobia podľa § 84 zákona v znení neskorších predpisov a koeficientu určeného ako podiel čísla zodpovedajúceho percentuálnemu poklesu pracovnej schopnosti a čísla 100 (§ 89 ods. 1 zákona).
Ak sa poškodenému vypláca invalidný dôchodok z invalidného poistenia (ďalej len „dôchodok“), zníži sa základná suma úrazovej renty určená podľa predchádzajúceho odseku o sumu vyplácaného dôchodku. Podľa súčasnej právnej úpravy sa suma invalidného dôchodku odpočítava bez ohľadu na skutočnosť, či invalidita vznikla následkom pracovného úrazu alebo choroby z povolania, alebo vznikla zo všeobecných príčin, napríklad v dôsledku choroby, ktorou poškodený trpel pred vznikom pracovného úrazu alebo choroby z povolania. Úrazová renta sa vypláca v zníženej sume aj vtedy, ak zanikol nárok na výplatu dôchodku (§ 89 ods. 2 zákona). Na zníženie sumy úrazovej renty je rozhodujúca suma dôchodku, na ktorú má poškodený nárok ku dňu priznania úrazovej renty. Ak bol dôchodok priznaný po priznaní úrazovej renty, rozhodujúca je suma dôchodku, na ktorú má poškodený nárok ku dňu jeho priznania (§ 89 ods. 3 zákona). Ak zamestnávateľ, alebo právnická osoba podľa § 215 zákona č. 311/2001 Z. z. Zákonník práce (ďalej len „zodpovedný“), ktorí majú podľa Zákonníka práce objektívnu zodpovednosť za poškodenie zdravia v dôsledku pracovného úrazu alebo choroby z povolania poškodeného, preukázali určitú mieru zavinenia poškodeného za vznik poškodenia zdravia, znižuje sa suma úrazovej renty na základe § 111 ods. 2 zákona o mieru zavinenia poškodeného tak, aby konečná suma úrazovej renty zodpovedala skutočnému rozsahu zodpovednosti, ktorú nesie za škodu v konkrétnom prípade zodpovedný. Pri opätovnom vzniku nároku na úrazovú rentu z dôvodu toho istého pracovného úrazu alebo tej istej choroby z povolania sa suma úrazovej renty určí z denného vymeriavacieho základu, z ktorého bola určená jej suma pri prvom vzniku nároku vynásobená koeficientom určeným ako podiel všeobecného vymeriavacieho základu za kalendárny rok, ktorý dva roky predchádza kalendárnemu roku, v ktorom znovu vznikol nárok na úrazovú rentu, a všeobecného vymeriavacieho základu, ktorý dva roky predchádza kalendárnemu roku, v ktorom vznikol nárok na úrazovú rentu prvýkrát (§ 89 ods. 5 zákona). Sumy dávok určené v slovenských korunách sa zaokrúhľujú na celé slovenské koruny nahor (§ 116 ods. 8 zákona). Od 1. januára 2009 sa úrazové dávky poskytujú v platnej mene, tzn. v eurách a sumy dávok sa zaokrúhľujú na najbližších desať eurocentov nahor (§ 116 ods. 8 zákona v znení neskorších predpisov).
Suma dávky, na ktorú vznikol nárok predo dňom zavedenia eura v Slovenskej republike (ďalej len „deň zavedenia eura“) a o ktorej nebolo právoplatne rozhodnuté do dňa bezprostredne predchádzajúceho dňu zavedenia eura, sa určí v slovenských korunách a za obdobie od vzniku nároku na výplatu dávky do dňa bezprostredne predchádzajúceho dňu zavedenia eura sa prepočíta na sumu v eurách podľa konverzného kurzu (1 EUR = 30,1260 SKK) a prepočítaná suma sa na výplatu zaokrúhli na najbližší eurocent nahor. Suma dávky určená v slovenských korunách patriaca odo dňa zavedenia eura sa prepočíta na sumu v eurách podľa konverzného kurzu a zaokrúhli sa na najbližších desať eurocentov nahor (§ 293ar ods. 1 zákona v znení neskorších predpisov). Vaša otázka Zbaliť <<viac informácií... >>
Ako sa vypláca úrazová renta.
Úrazová renta sa vypláca vopred v pravidelných mesačných lehotách. Deň splatnosti dávky určí Sociálna poisťovňa (§ 116 ods. 2 zákona). Úrazová renta sa vypláca do cudziny, ktorá nie je členským štátom Európskej únie, pozadu v trojmesačných lehotách po predchádzajúcom potvrdení o žití poberateľa dávky, ak medzinárodná zmluva, ktorá má prednosť pred zákonmi Slovenskej republiky, neustanovuje inak (§ 116 ods. 3 zákona). Ak sú splnené podmienky na vznik nároku na úrazovú rentu, môže sa vyplácať preddavkovo (§ 116 ods. 4 zákona v znení neskorších predpisov). Napríklad ak poškodený – žiadateľ o úrazovú rentu splnil podmienky nároku na úrazovú rentu, ale pred vydaním rozhodnutia v merite veci je potrebné zistiť ďalšie skutočnosti rozhodné na určenie jej sumy (konanie o predbežnej otázke), možno v takom prípade úrazovú rentu vyplácať preddavkovo, pričom zákon neupravuje, v akom rozsahu z predpokladanej sumy úrazovej dávky – v tomto prípade úrazovej renty sa preddavok môže vyplácať. Vaša otázka Zbaliť <<viac informácií... >>
Kto vykonáva posúdenie poklesu pracovnej schopnosti na účely nároku na úrazovú rentu a jeho trvanie. Vznik resp. trvanie poklesu schopnosti poškodeného vykonávať doterajšiu činnosť zamestnanca alebo činnosť osoby uvedenej v § 17 ods. 2 zákona o sociálnom poistení, posudzuje posudkový lekár sociálneho poistenia (bližšie Lekárska posudková činnosť úrazového poistenia). Vaša otázka Zbaliť <<viac informácií... >>
Zmeny v nároku na úrazovú rentu a jej zvyšovanie v zmysle zákona.
Sociálna poisťovňa vypláca od 1. januára 2004 aj také úrazové renty, o ktorých sa nerozhodovalo podľa § 88 zákona hore uvedeným postupom, ale ktoré boli určené transformáciou z náhrad za stratu na zárobku po skončení pracovnej neschopnosti alebo pri uznaní invalidity alebo čiastočnej invalidity podľa § 272 ods. 3 zákona. Pokles pracovnej schopnosti pre účely rozhodovania o úrazovej rente sa posudzuje v súvislosti s plnením pracovných úloh uvedených v § 8 ods. 4 zákona alebo s činnosťami uvedenými v § 17 ods. 2 zákona, alebo v priamej súvislosti s plnením pracovných úloh, alebo v priamej súvislosti s týmito činnosťami. Pokles pracovnej schopnosti sa opätovne posúdi, ak sa predpokladá zmena vo vývoji pracovnej schopnosti. Pri posudzovaní poklesu pracovnej schopnosti sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu (zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov). Pokles pracovnej schopnosti sa posudzuje vtedy, keď je zdravotný stav poškodeného ustálený, zvyčajne po ukončení dočasnej pracovnej neschopnosti, ktorá vznikla poškodenému následkom pracovného úrazu alebo choroby z povolania. Úrazová renta vyplácaná pred 1. januárom 2005 sa zvýšila od 1. januára 2005 o 7, 54 % sumy úrazovej renty vyplácanej ku dňu zvýšenia (§ 293b zákona).
Úrazová renta vyplácaná k 1. júlu 2005 a úrazová renta priznaná od 1. júla 2005 do 31. decembra 2005, ktorej suma bola
do 3 906 Sk, sa zvýšila o 10, 2 %, od 3 907 Sk do 3 956 Sk, sa zvýšila na sumu 4 306 Sk, od 3 957 Sk do 10 937 Sk, sa zvýšila o 8, 85 %, od 10 938 Sk do 11 077 Sk, sa zvýšila na sumu 11 907 Sk, od 11 078 Sk do 14 719 Sk, sa zvýšila o 7, 5 %, od 14 720 Sk do 15 824 Sk, sa zvýšila na sumu 15 825 Sk, vyššia ako 15 824 Sk, sa nezvýšila. Úrazová renta vyplácaná k 1. júlu 2005 sa zvýšila od splátky úrazovej renty splatnej po 30. júni 2005 a úrazová renta priznaná od 1. júla 2005 do 31. decembra 2005 sa zvýšila odo dňa jej priznania (§ 293e zákona). Ak sa o úrazovej rente rozhoduje po 12. júni 2008 a nárok vznikol pred 1. januárom 2006, v súvislosti s nálezom Ústavného súdu SR č. 204/2008 zvyšuje sa suma tejto dávky za rok 2005 (pôvodne valorizácia podľa § 293e) o 8,85 % podľa § 293az zákona v znení zákona č. 449/2008 Z. z.
Úrazová renta vyplácaná k 1. júlu príslušného kalendárneho roka a úrazová renta priznaná od 1. júla do 31. decembra príslušného kalendárneho roka sa zvyšuje v závislosti od priemerného medziročného rastu spotrebiteľských cien a od medziročného rastu priemernej mzdy v hospodárstve Slovenskej republiky vykázaných štatistickým úradom za kalendárny rok, ktorý predchádza príslušnému kalendárnemu roku. Príslušný kalendárny rok je rok, v ktorom sa zvýšenie úrazovej renty vykonáva, ak tento zákon neustanovuje inak (§ 82 ods. 1 zákona). Úrazová renta sa zvyšuje od 1. júla príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky. Percento zvýšenia úrazovej renty sa ustanoví opatrením, ktoré vydá ministerstvo podľa údajov Štatistického úradu Slovenskej republiky a vyhlási jeho úplné znenie uverejnením v Zbierke zákonov najneskôr do 30. apríla príslušného kalendárneho roka. Úrazové renty, ktoré sú priznané od 1. júla do 31. decembra príslušného kalendárneho roka, sa zvyšujú odo dňa ich priznania (§ 82 ods. 2 zákona). Takéto zvyšovanie neplatí pre rok 2005 (viď predchádzajúce odseky).
Úrazová renta vyplácaná k 1. júlu 2006 sa počnúc týmto dňom zvyšuje podľa § 89 ods. 7 zákona o 5,95 % mesačnej sumy úrazovej renty vyplácanej ku dňu zvýšenia. Úrazová renta priznaná od 1. júla 2006 do 31. decembra 2006 sa zvyšuje o 5,95 % priznanej mesačnej sumy úrazovej renty odo dňa jej priznania.
Úrazová renta vyplácaná k 1. júlu 2007 sa počnúc týmto dňom zvyšuje podľa § 89 ods. 7 zákona o 6,25 % mesačnej sumy úrazovej renty vyplácanej ku dňu zvýšenia. Úrazová renta priznaná od 1. júla 2007 do 31. decembra 2007 sa zvyšuje o 6,25 % priznanej mesačnej sumy úrazovej renty odo dňa jej priznania. Úrazová renta vyplácaná k 1. júlu 2008 sa počnúc týmto dňom zvyšuje podľa § 89 ods. 7 zákona o 5,0 % mesačnej sumy úrazovej renty vyplácanej ku dňu zvýšenia. Úrazová renta priznaná od 1. júla 2008 do 31. decembra 2008 sa zvyšuje o 5,0 % priznanej mesačnej sumy úrazovej renty odo dňa jej priznania. Zákonom č. 449/2008 Z. z. bol zmenený § 82 ods. 1 a 2 zákona v znení neskorších predpisu. Na základe tejto zmeny sa v nadväznosti na ustanovenie § 89 ods. 8 zákona v znení neskorších predpisov sa mení termín valorizácie aj úrazových rent tak, že úrazové renty vyplácané k 1. januáru príslušného kalendárneho roka a úrazové renty priznané od 1. januára do 31. decembra príslušného kalendárneho roka sa zvyšujú v závislosti od priemerného medziročného rastu spotrebiteľských cien a od medziročného rastu priemernej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku. Príslušný kalendárny rok je rok, v ktorom sa zvýšenie dôchodkových dávok vykonáva, ak tento zákon neustanovuje inak. Percento zvýšenia sa ustanoví opatrením, ktoré vydá Ministerstvo práce, sociálnych vecí a rodiny SR podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Úrazové renty, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania. Úrazová renta vyplácaná k 1. januáru 2009 sa počnúc týmto dňom zvyšuje podľa § 89 ods. 8 zákona o 6,95 % mesačnej sumy úrazovej renty vyplácanej ku dňu zvýšenia po jej prepočítaní na eurá konverzným kurzom (1 EUR = 30,1260 SKK). Úrazová renta priznaná od 1. januára 2009 do 31. decembra 2009 sa zvyšuje o 6,95 % priznanej mesačnej sumy úrazovej renty odo dňa jej priznania.
Úrazová renta od 1. januára 2010 sa zvyšuje o 3,05%.
Úrazová renta od 1. januára 2011 sa zvyšuje o 1,8 %.
Úrazová renta od 1. januára 2012 sa zvyšuje o 3,3%.
Úrazová renta od 1. januára 2013 sa zvyšuje o 3,05 %.
Úrazová renta od 1. januára 2014 sa zvyšuje o 2,3 %.
Úrazová renta od 1. januára 2015 sa zvyšuje o 1,32 %.
Úrazová renta od 1. januára 2016 sa zvyšuje o 0,46 %. Podľa § 293bs Prechodných ustanovení novely zákona k úpravám účinným od 1. januára 2011, ak vznikol nárok na úrazovú dávku pred 1. januárom 2011, nárok na dávku sa posudzuje a suma tejto dávky sa určuje podľa zákona účinného do 31. decembra 2010.
Postup v rozhodovaní o nároku pri súčasnom splnení podmienok na výplatu viacerých úrazových rent a pri zmene poklesu pracovnej schopnosti.
Ak sú súčasne splnené podmienky nároku na výplatu viacerých úrazových rent z dôvodu viacerých pracovných úrazov alebo chorôb z povolania, vypláca sa iba jedna úrazová renta, a to tá, ktorej suma je vyššia alebo najvyššia. Pri rovnakej sume úrazových rent sa vypláca renta, ktorú si poistenec zvolil. Dňom úpravy výplaty úrazových rent pre súbeh týchto nárokov zaniká nárok na rentu, ktorá sa nevypláca (§ 89 ods. 6 zákona).
Ak sa predpokladá u poškodeného, ktorému bola priznaná úrazová renta podľa § 88 zákona, zmena vo vývoji pracovnej schopnosti v dôsledku preukázanej zmeny zdravotného stavu v príčinnej súvislosti s poškodením zdravia v dôsledku toho istého pracovného úrazu alebo tej istej choroby z povolania, pokles pracovnej schopnosti poškodeného sa opätovne posúdi posudkovým lekárom. Ak bude na základe nového posudku zistený iný pokles pracovnej schopnosti než ten, na základe ktorého mu bola určená úrazová renta, doterajšia suma úrazovej renty sa upraví vynásobením koeficientom, vyjadrujúcim pomer novej percentuálnej miery poklesu pracovnej schopnosti k doterajšej percentuálnej miere poklesu pracovnej schopnosti, a to odo dňa zmeny poklesu pracovnej schopnosti.
Ak podľa posudku vystaveného posudkovým lekárom na základe zmien v zdravotnom stave poškodeného zmena poklesu pracovnej schopnosti nedosiahne viac než 40 %, prestane poškodený spĺňať podmienku nároku na úrazovú rentu a od tejto zmeny poklesu pracovnej schopnosti mu nárok na úrazovú rentu zanikne. Ak však zistený pokles pracovnej schopnosti po zmene zdravotného stavu bude určený posudkovým lekárom v rozsahu od 10 % do 40 %, bude mať po zániku nároku na úrazovú rentu nárok na priznanie jednorazového vyrovnania podľa zákona.
Ak by však neskoršie došlo u poškodeného, napr. z dôvodu neskorších komplikácií poškodenia zdravia v dôsledku toho istého pracovného úrazu alebo tej istej choroby z povolania, k opätovnému zhoršeniu jeho poklesu pracovnej schopnosti, podľa posúdenia posudkovým lekárom by jeho pokles pracovnej schopnosti opäť presiahol hranicu 40 %, vznikne mu opäť nárok na úrazovú rentu, a to v upravenej sume. Suma úrazovej renty sa mu určí podľa nového poklesu pracovnej schopnosti z denného vymeriavacieho základu, z ktorého bola určená jej suma pri prvom vzniku nároku, a vynásobí sa koeficientom určeným ako podiel všeobecného vymeriavacieho základu (VVZ) za kalendárny rok, ktorý dva roky predchádza kalendárnemu roku, v ktorom znovu vznikol nárok na úrazovú rentu, a všeobecného vymeriavacieho základu, ktorý dva roky predchádza kalendárnemu roku, v ktorom vznikol nárok na úrazovú rentu prvýkrát. Ak by došlo k situácii, že poškodený by spĺňal podmienky nároku na výplatu viacerých úrazových rent z dôvodu viacerých pracovných úrazov alebo chorôb z povolania, a tým by došlo u neho k súbehu nárokov na viaceré úrazové renty, bude sa mu vyplácať iba jedna úrazová renta, a to tá, ktorej suma je vyššia alebo najvyššia (z viac ako dvoch nárokov). Dňom úpravy výplaty sumy úrazovej renty na najvyššiu sumu pre súbeh nárokov na ich výplatu, zaniká nárok na ďalšie úrazové renty, ktoré nebudú poškodenému vyplácané. Vaša otázka Zbaliť <<viac informácií... >>
Poškodený, ktorému vznikol pracovný pomer u zamestnávateľa zodpovedného za škodu pri pracovnom úraze (ďalej len „zodpovedný zamestnávateľ“) od 1. júla 2015, utrpel pracovný úraz 10. februára 2016. Po posúdení poklesu pracovnej schopnosti na účely úrazovej renty určil posudkový lekár sociálneho poistenia v dôsledku pracovného úrazu pokles pracovnej schopnosti poškodeného 70 % od 20. apríla 2016 a od tohto dňa mu bude na základe splnenia podmienok podľa § 88 ods. 1 zákona priznaný nárok na úrazovú rentu.
Nakoľko poškodený sa stal zamestnancom zodpovedného zamestnávateľa v priebehu kalendárneho roka, ktorý predchádza kalendárnemu roku, v ktorom utrpel pracovný úraz, a obdobie nemocenského poistenia od vzniku tohto pracovného pomeru, za ktoré sa platí poistné na nemocenské poistenie, trvalo najmenej 90 dní pred dňom, v ktorom vznikol pracovný úraz, denný vymeriavací základ (DVZ) na výpočet sumy úrazovej renty bol určený podľa § 84 ods. 1 z rozhodujúceho obdobia zisteného podľa § 54 ods. 2 zákona v znení účinnom od 1. januára 2015, t. j. z rozhodujúceho obdobia od 1. júla 2015 do 31. januára 2016, v sume 28,3435 eura.
Suma invalidného dôchodku, ktorú poškodený poberá ku dňu priznania úrazovej renty, je 230,60 eura. Rozsah zodpovednosti zamestnávateľa na vzniku poistnej udalosti je 100 %.
Výpočet mesačnej sumy úrazovej renty podľa § 89 ods. 1 až 3 zákona
Úrazová renta = [(30,4167 x 0,80 x 28,3435 EUR) x 0,70] = 482,78481241 EUR, po zaokrúhlení na desať centov nahor úrazová renta = 482,80 EURÚrazová renta mesačne: Úrazová renta – invalidný dôchodok482,80 EUR – 230,60 EUR = 252,20 EUR
Zvýšenie úrazovej renty v roku 2016 podľa § 89 ods. 8 a 9 zákona o 0,46 % 252,20 EUR + (252,20 EUR x 0,46 %) = 252,20 EUR + 1,16012 = 253,36012 EUR, po zaokrúhlení na desať centov nahor úrazová renta po zvýšení = 253,40 EURTakto určená mesačná suma úrazovej renty bude poškodenému vyplácaná do zmeny podmienok rozhodujúcich na priznanie nároku na úrazovú rentu, jej výplatu a určenie jej sumy podľa zákona od mája 2016.
Výpočet pomernej časti mesačnej úrazovej renty za mesiac apríl 2016, keďže je nárok na úrazovú rentu od 20. apríla 2016
Mesačná suma úrazovej renty určená podľa § 89 ods. 1 až 3 zákona po zvýšení v roku 2016 podľa zákona sa vydelí počtom kalendárnych dní v mesiaci apríl 2016 a vypočítaná suma úrazovej renty pripadajúca na jeden deň sa vynásobí počtom dní, za ktoré má v mesiaci apríl 2016 poškodený nárok na úrazovú rentu odo dňa jej priznania. Uvedeným postupom sa určí pomerná časť mesačnej sumy úrazovej renty od 20. apríla 2016 do 30. apríla 2016 zodpovedajúca počtu dní od dátumu jej priznania do konca daného kalendárneho mesiaca
(253,40 EUR : 30) x 11 dní = 8,44666667 EUR x 11 = 92,91333334 EUR, po zaokrúhlení na desať centov nahor úrazová renta za mesiac apríl 2016 = 93,00 EUR
Poškodený utrpel pracovný úraz 20. januára 2016, v ktorého dôsledku bol dočasne práceneschopný do 31. marca 2016. Na základe žiadosti o úrazovú rentu podanej v apríli 2016 bol po ukončení dočasnej pracovnej neschopnosti posúdený posudkovým lekárom, ktorý vo vydanom posudku zhodnotil jeho pokles pracovnej schopnosti 50 % s dátumom vzniku 1. apríl 2016. Súčasne bol poškodenému na základe žiadosti o invalidný dôchodok v dôsledku jeho nepriaznivého zdravotného stavu po ukončení dočasnej pracovnej neschopnosti priznaný od 1. apríla 2016 invalidný dôchodok (ID) v sume 208,50 eura. Zamestnávateľ určil mieru zavinenia poškodeného na vzniku škody v dôsledku predmetného pracovného úrazu na 30 %, o ktorú sa znížil rozsah jeho zodpovednosti na 70 %. Denný vymeriavací základ (DVZ) bol určený v sume 37,3334 eura podľa § 84 ods. 1 zákona z rozhodujúceho obdobia roku 2015, tzn. obdobie od 1. januára 2015 do 31. decembra 2015.
Úrazová renta = [(30,4167 x 0,80 x 37,3334 EUR) x 0,50] = 454,2235311 EUR, po zaokrúhlení na desať centov nahor úrazová renta = 454,30 EURÚrazová renta mesačne: Úrazová renta – invalidný dôchodok454,30 EUR – 208,50 EUR = 245,80 EUR
Suma úrazovej renty upravená podľa rozsahu zodpovednosti zamestnávateľa
245,80 EUR x 70 % = 172,06 EUR, po zaokrúhlení na desať centov nahor úrazová renta = 172,10 EUR
Zvýšenie úrazovej renty v roku 2016 podľa § 89 ods. 8 a 9 zákona o 0,46 % 172,10 EUR + (172,10 EUR x 0,46 %) = 172,10 EUR + 0,79166 = 172,89166 EUR, po zaokrúhlení na desať centov nahor úrazová renta po zvýšení = 173,00 EUR
Takto určená mesačná suma úrazovej renty bude poškodenému vyplácaná do zmeny podmienok rozhodujúcich na priznanie nároku na úrazovú rentu, jej výplatu a určenie jej sumy podľa zákona od mesiaca apríl 2016.
Poškodenému vznikol prvýkrát nárok na úrazovú rentu v roku 2011. V roku 2013 mu tento nárok zanikol a v roku 2016 mu opäť vznikol nárok na úrazovú rentu z dôvodu toho istého pracovného úrazu. Pôvodne priznaná úrazová renta bola určená z DVZ = 35,1325 eura, ktorý sa podľa § 89 ods. 5 zákona upraví vynásobením koeficientom určeným ako podiel všeobecného vymeriavacieho základu za rok 2014 a všeobecného vymeriavacieho základu za rok 2009. Suma úrazovej renty sa z takto upraveného DVZ určí na základe aktuálne zisteného percentuálneho poklesu pracovnej schopnosti rovnakým postupom uvedeným v predchádzajúcich odsekoch.
Denný vymeriavací základ zamestnanca na určenie sumy úrazových dávokDenný vymeriavací základ zamestnanca na určenie sumy úrazových dávok